Forslag til Rådets forordning (EF) om ændring af forordning (EØF) nr. 1765/92 om indførelse af en støtteordning for producenter af visse markafgrøder og om ophævelse af forordning (EF) nr. 1872/94 (96/C 300/11) KOM(96) 422 endelig udg. - 96/0212(CNS)

(Forelagt af Kommissionen den 31. juli 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 42 og 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Som led i den støtteordning for producenter af visse markafgrøder, der er fastsat ved Rådets forordning (EØF) nr. 1765/92 (1), ydes der godtgørelser og særlig støtte til producenter af korn, olie- og proteinfrø samt anden hør end spindhør som modydelse for en nedskæring af de institutionelle priser, forudsat at producenterne, når de deltager i den generelle ordning, udtager en procentdel af deres landbrugsarealer af produktion;

oksekødssektoren er ramt af en gennemgribende og varig krise, der skyldes forekomsten af bovin spongiform encephalopati (BSE); på grund af krisen er det nødvendigt, at der som led i den fælles markedsordning for oksekød træffes en række foranstaltninger, hvis finansiering ikke kan sikres inden for rammerne af budgetdisciplinen som fastsat ved Rådets beslutning 94/729/EF (2), budgetdisciplinen kan kun overholdes, hvis der gennemføres besparelser i andre markedssektorer, der finansieres af EUGFL, Garantisektionen;

inden for Garantisektionens udgifter tegner sektoren for markafgrøder sig for langt den største part; sektoren er i en bedre situation end den, der var forudset, da den ordning, der er fastsat i forordning (EØF) nr. 1765/92, blev iværksat; de fornødne besparelser bør derfor ske, ved at godtgørelserne i denne sektor justeres;

dog er der i sektoren for proteinfrø ikke sket samme udvikling som i de øvrige sektorer for markafgrøder; for at ligevægten mellem disse forskellige afgrøder kan blive bevaret, bør godtgørelserne for proteinafgrøder opretholdes på deres nuværende størrelse;

godtgørelserne for markafgrøderne for 1997-høsten skal med undtagelse af forskuddet for oliefrø afholdes over 1998-budgettet; det er nødvendigt at frigøre finansielle midler på 1997-budgettet og muliggøre, at der fremover indføres en betalingsordning, som kan forvaltes mere effektivt; derfor bør forskuddene for oliefrø ydes på et senere tidspunkt, og det bør fastsættes, at de kan udbetales fra den 16. oktober;

for øjeblikket modtager producenterne større godtgørelse for udtagne landbrugsarealer end for kornarealer; denne forskel er ikke længere berettiget i betragtning af kornpriserne og de forskellige former for smidiggørelse, der er indført i ordningen, siden den blev indført; endvidere betyder størrelsen af den nuværende godtgørelse for jordudtagning, at producenterne tilskyndes til frivillig udtagning, hvilket kan medføre, at nedsættelsen af satsen for tvungen udtagning ikke kommer til at virke som tilsigtet; derfor bør godtgørelsen for jordudtagning nedsættes, så den kommer til at svare til godtgørelsen for korn, således som det oprindelig var fastsat i forordning (EØF) nr. 1765/92 -

UDSTEDT FØLGENDE FORORDNING:

Artikel 1

1. I forordning (EØF) nr. 1765/92 foretages følgende ændringer:

a) I artikel 4, stk. 2, tredje led, ændres »54,34 ECU« til »50,37 ECU«.

b) I artikel 4, stk. 3, sidste afsnit, ændres »358,6 ECU« til »332,42 ECU«.

c) I artikel 4, stk. 5, ændres »138,9 ECU« til »128,76 ECU«.

d) I artikel 5, stk. 1, litra b), ændres »433,5 ECU« til »415,24 ECU«.

e) I artikel 7, stk. 5, ændres »68,83 ECU« til »50,37 ECU«.

f) I artikel 7, stk. 6, ændres »48,30 ECU« til »35,35 ECU«.

g) I artikel 11, stk. 2, affattes sidste punktum således:

»Forskuddet udbetales fra den 16. oktober efter høsten.«

h) Artikel 6a, stk. 2 og 3, erstattes af følgende stykke:

»2. For produktionsåret 1997/98 og følgende produktionsår fastsættes hektargodtgørelsen for anden hør end spindhør til 97,43 ECU multipliceret med regionaludbyttet for korn, med undtagelse af majsudbyttet i de regioner, hvor der anvendes særskilt udbytte for majs.«

i) Artikel 6a, stk. 4, bliver stk. 3.

2. Rådets forordning (EF) nr. 1872/94 (3) ophæves.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra produktionsåret 1997/98.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 181 af 1. 7. 1992, s. 12. Forordningen er senest ændret ved Kommissionens forordning (EF) nr. 2989/95 (EFT nr. L 312 af 23. 12. 1995, s. 5).

(2) EFT nr. L 293 af 12. 11. 1994, s. 14.

(3) EFT nr. L 197 af 30. 7. 1994, s. 10.